Ameerika Ühendriikide ainete väärkasutuse ja vaimse tervise ameti (SAMHSA) ekspertide uurimistöö kohaselt on kõige depressiivsemad inimesed, kes on tööalaselt tegevad vanurite hooldamise või toitlustamisega ning ühtekokku on tööga seotud depressiooniga hädas 7% täiskohaga töötavatest 18-64 aastastest ameeriklastest.  Suurema tõenäosusega esineb analüüsi andmeil  tööalast depressiooni naisterahvastel ning noorematel inimestel.  Väikelaste, vaimse või füüsilise puudega inimeste ja vanurite hooldamisega tegelevatest inimestest teatas enam kui kaks nädalat kestnud depressioonist 10,8% vastanutest.  Toitlustustöötajate (nii toidu valmistamine kui serveerimine) seas oli samalaadse depressiooniga kimpus olevate inimeste osakaaluks 10,3% ning tervishoiutöötajate ja sotsiaaltöötajate hulgas 9.6%.  Kõige vähem (4,3%) esineb küsitluse andmeil depressiooni inimestel,  kelle töövaldkond liigitub kategooria "insener, arhitekt või järelvalveekspert" alla.  Muuhulgas ilmneb SAMHSA raportist, et üheks depressiooniriski vähendavaks faktoriks on täiskohaga töötamine - kui täiskohaga töötavatest inimestest esineb depressiooni keskmiselt 7%, siis osalise tööajaga inimeste hulgas on sama osakaal 9,3% ning töötute inimeste seas 12,7%.  Raporti koostamisel kasutati enam kui 60.000 ameeriklase andmeid sisaldava riikliku narkootikumide kasutamise uuringu infot aastatest  2004-2006.